בס"ד
פסוק בהונגרית
כל סיפורי האמונה, כמעט ללא יוצא מן הכלל, מתרחשים דווקא ברגעים שבהם נדמה לאדם כי כלו כל הקיצין. אין לו עוד דרך להעלות בדעתו מהיכן תבוא הישועה, ואז – דווקא ממקום בלתי צפוי – הקדוש ברוך הוא שולח את אותה "נשיקה" של אהבה ומסדר את כל אשר ביקש.
לא לחינם אנו אומרים בתפילה "מצמיח קרן ישועה "איננו מברכים את בורא עולם רק על עצם הישועה – ואף זו כמובן חסד עצום המחייב הודאה – אלא על כך שהוא בכבודו ובעצמו מצמיח את הישועה. מכין אותה, מסדר את כל פרטיה, עד שהיא מגיעה בדיוק בזמן ובדיוק באופן הנכון.
לכל אדם יש את הניסיון האישי שלו. כל אחד מתמודד עם קושי אחר, עם כאב אחר ועם מציאות המיוחדת רק לו. כך גם הישועה שלו – מותאמת במיוחד עבורו.
לדוגמה, אדם הממתין לזיווג. אמנם אלפי יהודים מתפללים על אותו עניין, אך אין שתי תפילות זהות. לכל אחד יש את הסיפור שלו, את הרקע שלו ואת הישועה המדויקת שהוא מבקש. והקדוש ברוך הוא, ברחמיו האינסופיים, מצמיח לכל אחד את הישועה הייחודית לו.
אלא שפעמים רבות, הישועה מגיעה דווקא כאשר האדם כבר "דחוק אל הפינה". כאשר כל האפשרויות הטבעיות מוצו, וכל שנותר לו הוא להישען באמת על אביו שבשמים. דווקא שם מתגלה יד ה'.
כך אירע בסיפור מצמרר ומופלא, שהגה"צ רבי אלימלך בידרמן שליט"א מעיד על אמינותו.
בימי השואה האיומה עמדה אישה בתור למחנה ההשמדה. היא ראתה כיצד כל מי שעובר לפניה נשלח אל מותו, והבינה שאלו עלולות להיות הדקות האחרונות של חייה.
באותם רגעים נשאה תפילה חרישית, תפילה שבקעה רקיעים. היא חזרה שוב ושוב על הפסוק  "לִישׁוּעָתְךָ קִוִּיתִי ה" כשהיא מתמלאת באמונה ובביטחון שהקדוש ברוך הוא יכול להציל גם כאשר על פי כל דרך טבע אין עוד תקווה.
ופתאום אירע הבלתי ייאמן.
קצין, שאצבעותיו היו קלות על ההדק ושידיו היו מגואלות בדמם של אלפי יהודים, התקרב אליה ולחש באוזנה:
"אני אוציא אותך."
הוא הורה לה שכאשר יסמן לה, תעבור דרך פרצה בגדר ותרוץ מבלי להביט לאחור.
היא עשתה בדיוק כפי שאמר, ובחסדי שמים הצליחה להימלט מן התופת, לשרוד את המלחמה ולעלות לארץ ישראל.
לאחר מכן התברר דבר מפליא: המילה "קיוויתי"  כפי שנשמעה באוזני דובר הונגרית, יכולה להישמע כבקשה שמשמעותה "מי יוציא אותי?"
אותו קצין שמע את המילים, ובסייעתא דשמיא התרחש בליבו דבר שאין לו כל הסבר טבעי. משהו נמס לרגע אחד, והוא השיב לה "אני אוציא אותך."
כשאמר רבנו הקדוש, רבי נחמן מברסלב זיע"א "אין ייאוש בעולם כלל "נדמה שסיפורים מסוג זה הם הביטוי החי ביותר לדבריו. גם כאשר הכול נראה אבוד, גם כאשר אין שום פתח נראה לעין – הקדוש ברוך הוא כבר מצמיח את הישועה. לעיתים היא קרובה אלינו הרבה יותר מכפי שנדמה, ורק הוא יודע מאין תבוא.
שבת שלום.

